 NA LABAAN SHABAAN LITA moja ya petroli aina ya Super imepanda bei kwa Sh5.72, dizeli kwa Sh4.48 na mafuta taa kwa Sh2.45. Kuanzia Oktoba 15, 2023, hadi Novemba 14, 2023, petroli, dizeli na mafuta taa yatauzwa kwa Sh217.36, Sh205.47 na 205.06 kwa lita mtawalia. Hii ni baada ya utathmini wa bei ya kila mwezi uliofanywa na Mamlaka ya Kudhibiti Bei za Bidhaa za Petroli (EPRA) mnamo Oktoba 14, 2023. Mkurugenzi Mkuu wa EPRA Daniel Kiptoo ametangaza bei mpya akihutubia wanahabari katika Kawi House jijini Nairobi mnamo Jumamosi, Oktoba 14, 2023. Alikuwa ameandamana na Waziri wa Kawi Davis Chirchir. Serikali imetangaza kuwa imewalinda wananchi dhidi ya bei za juu za bidhaa za petroli kupitia ruzuku inayofadhiliwa na Kodi ya Ustawishaji wa Petroli (PDL). Kwa mujibu wa serikali, lau kusingekuwepo na ruzuku hii (stabilization mechanism), lita ya petroli aina ya Super ingepanda kwa Sh8.79, dizeli kwa Sh16.12 na mafuta taa kwa Sh12.05. EPRA inasema mpango wa serikali wa serikali-kwa-serikali (G2G) umeokoa nchi dhidi ya bei za juu sana za bidhaa za petrol ikieleza ni baada ya kutatua matatizo ya Dola ya Amerika (USD) katika sekta ya biashara ya petroli. Aidha inasema bei hizi mpya zinahusisha Ushuru Baada ya Thamani (VAT) wa asilimia 16 kwa mujibu wa Sheria ya Fedha ya 2023. Pia zimejumuisha matakwa ya Sheria za Ushuru za 2020 na viwango vilivyobadilishwa kwa ushuru wa bidhaa ili kudhibiti mfumuko wa bei. Katika maeneo mengine, bei za bidhaa za petroli zinatofautiana na zile za jiji la Nairobi. Kule Mombasa, lita moja ya petroli aina ya super itauzwa kwa Sh214.3, dizeli Sh202.41 na mafuta taa Sh201.99. Watumiaji mafuta wa jiji la Nakuru watanunua lita moja ya petroli kwa Sh216.35, dizeli Sh204.88 na mafuta taa Sh204.46. Eldoret watanunua lita moja ya petroli kwa Sh217.12, dizeli Sh205.65 na mafuta taa Sh205.22. Katika jiji la Kisumu, petroli na mafuta taa yatauzwa kwa bei sawa na zile za Eldoret, lakini dizeli ikiuzwa kwa Sh205.64 kila lita. Kufikia sasa, kudorora kwa shilingi ya Kenya ikilinganishwa na dola ya Amerika kumepunguza kasi huku sarafu ya Amerika ikibadilishwa kwa Sh149.20 kwa mujibu wa viwango vya mwisho wa juma hili. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  